
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea Ordonanţei de urgenţă a Guvernului nr. 45/2003 privind finanţele publice locale, cu care comisia noastră a fost sesizată în fond cu adresa Biroului Permanent nr. PL.x. 350  din 25 aprilie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative privind modificarea  Ordonanţei de urgenţă a Guvernului nr.45/2003 privind finanţele publice locale

Cu adresa nr. PL.x. 350 din 25 aprilie 2006, Biroul Permanent conform art.95 din Regulamentul Camerei Deputaţilor, republicat, a sesizat,  pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea Ordonanţei de urgenţă a Guvernului nr.45/2003 privind finanţele publice locale.

 La întocmirea raportului s-au avut în vedere avizele Consiliului Legislativ şi al Comisiei pentru administraţie publică, amenajarea teritoriului şi echilibru ecologic.

Guvernul nu susţine adoptarea propunerii legislative.
Prezenta propunere legislativă are ca obiect de reglementare modificarea prevederilor art.59 alin.(4) din Ordonanţa de urgenţă a Guvernului nr.45 privind finanţele publice locale, aprobată cu modificări şi completări prin Legea nr.108/2004, cu modificările şi completările ulterioare, în sensul creşterii procentului de îndatorare a autorităţilor administraţiei publice locale de la 20% la 40%. Prin aceasta se urmăreşte dinamizarea activităţii autorităţilor administraţiei publice locale, cointeresarea acestora în realizarea de investiţii de natură a aduce profituri extrabugetare la bugetele locale şi, desigur, alocarea unor fonduri suplimentare pentru dezvoltarea regională.

Propunerea legislativă face parte din categoria legilor ordinare, potrivit art. 76 din Constituţia României, republicată.

La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din data de 13 aprilie 2006 .

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor.
In urma dezbaterii propunerii legislative pentru modificarea şi completarea Ordonanţei de urgenţă a Guvernului nr.45/2003 privind finanţele publice locale, în şedinţa din data de 16  mai 2006, comisia propune Plenului Camerei Deputaţilor respingerea din următoarele considerente: în momentul de faţă această ordonanţă de urgenţă urmează a fi abrogată, întrucât la Parlament se află o nouă Lege privind finanţele publice locale. Parlamentul a fost sesizat cu o lege-cadru, care propune abrogarea Ordonanţei de urgenţă a Guvernului nr. 45/2003 şi construirea unui nou cadru legislativ privind finanţele publice locale, prin care se reglementează inclusiv creşterea gradului de îndatorare.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Experţi parlamentari
Roşu Gica
Ene Georgiana
